Ńdɔ mvóg Zif bə́ ngákə kwí ábə̄ Sául á Givéa, bɔ́ ai nyé nâ: “Dávid tə́ nyɔ a sɔlɔ́ á ńkǒl Hakilǎ yā ó nə́ á ǹtólē dzób yā Yeshimon !” 2Ńdɔ̄ fɔ̄ɔ̄ Sául a ngákódō á sí, a sigí á ńkōd ǹnǎm yā Zif ai miǹsangǎn bəzimbǐ yā Ísraɛ̂l á tâŋ bakúdā bə́lɛ́, nə́ bâkə bi Dávid. 3Sául a vúlú ńkān wóé á ńkǒl Hakila yǎ á nə̄ á ńkōd ńnam á yād, babi ai ǹdzɔ́ŋ. Dávid a tɔá á ńkōd ńnam, á wóg á ngáwóg naa Sául a sɔ́ á ńkōd ńnam, 4ńdɔ̄ a ngálómó bə̄fə́b bə́ ńnam nâ bə́ yəm m̀bəŋ m̀bəŋ é vóm bēn á nə. 5Dávid a kódó á sí á məsoé, a kə́ kwī é vóm Sául a ngábə́, á yén a ngáyén é vóm Sául a ngábə́ bɔ̂, bân Avner ndómán Ner, ǹdzóe bəzimbi woe, Sául a bɔ̂ á mvan bitá, é bod bə́sə bə̄vɔ́g bə́ yādán á mgbág dzīé. 6Dávid nyé ai Ahimélek mǎn Hitít ai Avishái, mǎn Seruya, mǎnyāŋ Yoab nâ: “Zá ā yi sigi ai ma ábə̄ Sául á ńkān ?” Avishái nyé nâ: “Bía wa byǎsigi.” 7Dávid bân Abisái bə́ sɔ́ɔ́ kwí ai alú ásə é vóm Sául a ngábə́ ai ńkundǎ bəzimbi ví, bə́ sɔ́ kɔ́b naa Sául a dzogó óyɔ̄ êbəm étē, akɔ̌ŋ díé á bə̄mə́ nyē á ńlō enɔ̌ŋ ; é bod bə́sə bəvɔ́g, Avner ai bəzimbi bóé, bə́ bóbóān nyē á mgbág, bə́sə̄ bə́ nə̄ óyɔ̄. 8Abisái nyé ai Dávid nâ: «Aná ńgɔ̄ hḿ Ńtí ā kālán wa ǹzízíŋ wóe á mɔ́; dzǒgē hḿ, mə̄ bōmólō nyé á sí hālá ai abóm ákɔ̌n dá; ngə́ mə ǹwoá biyɔŋ bíbɛ̄ ánā, o yəm nâ mǎ sə́ kig mod». 9Dávid nyé ai Abisái nâ: «Tə wawé nyē, ǹkúkúmá yǎ Ńtondôbə á ngāwɔ́bɔ m̀bɔ́n, o sə́ kig dzǎm tə́lē wɔ́ á yób, o nambá nyē, waa o kódó mvɔ̄í vôm tě ». 10Dávid nyé nâ: “Və anə́ Ńtondôbə a və̌, ngə́ Ńtondôbə a ndzí kig nyé wé, amǒs wóé wâyi kwí, éví á bələ́ naa a wúag, evoziŋ a yi kə á bītá bə́ kə́ nye wé wē. 11Ǹtondôbə á kálága ma nâ tə manamba ényɔ̄ á nə̄ ńwɔ̄bán ḿbɔ́n Ńtondôbə. Nɔŋɔ́ və ákɔ̄ŋ á tə́lə́ nyē á ńlō enɔ̌ŋ ai kɔ́b məndím, ó zu bǐ kə.” 12Ńdɔ̄ hḿ tə́ Dávid a ngánɔŋ akɔ̌ŋ Sául ai emvaŋ mə́ndím dzíé yā é ngábə́ nyē á ńlō enɔ̌ŋ, a kə́ə́ ai byá, bân Abisái. É mam mə́sə̄ má, tɔ nâ mod á yəm, tɔ nâ mod á wódán, tɔ̌ kig nâ mod á və̄bə́ óyɔ̄, təge fɔ́ɔ́, bə́sə fɔ́ɔ́ hə álɔm ai óyɔ̄, ḿból Ńtondôbə émēn á ngāyi nâ bə́ kə̄ wá.